
Pódium I-II-III.

Kulcsszavak: Repetitív; Fogyasztói társadalom; Hétköznapiság; Realista; Pop-art
A festmények azonos méretű, 100 x 140 cm-es feszített, alapozott lenvásznakra készültek, akril
festékkel. Mindhárom festmény áruházi termékekkel megpakolt raklapokat ábrázol, repetitíven,
de különböző megközelítésből. Színvilágában jellemző a képeimre egyfajta hideg színpaletta,
amit ehhez a festmény sorozathoz is használtam. A képek fotó alapján készültek el, stílusát
tekintve realistán vannak megfestve, de szerettem volna meghagyni benne absztraktabb
megoldásokat is.
A sorozat megfestését megelőzően olyan fotókat gyűjtöttem össze, amiket különböző
áruházakban és boltokban fotóztam: olyan helyzeteket és kompozíciókat kerestem ezeken a
helyeken, ahol repetitív módon ugyanaz a hétköznapi termék vagy tárgy ismétlődött több
polcon át. Nagy inspirációm volt a Pop-art irányzat és azon belül is Andy Warhol képei,
legfőképpen a repetitív kompozíciós megoldások és a fogyasztói társadalomra irányuló kritika
tekintetében, ugyanakkor realista, festői módszerekkel megoldva. Már egy ideje foglalkoztattak
a kifejezetten hétköznapi kompozíciók a festészetben, az ismétlődések, a brandek és úgy en
bloc a fogyasztói társadalom hatása az identitásra, valamint izgalmasnak tartom ezeket a
hétköznapi kompozíciókat kiemelni eredeti kontextusukból és áthelyezni egy másik
értelmezésbe. A Pódium esetében is, habár ezek eredeti formájukban nem “műnek” szánt
kompozíciók, fotón (és később festményen) mégiscsak egy modern, kapitalista fogyasztói
installációnak tűnnek.



